ASPECTUL DIALOGIC AL CREDINȚEI BIBLICE 

Riassunto: L/argomento del lavoro presente è la dimensione dialogica della 
fede biblica. L’iniziativa è sempre di Dio: lui rivela il mistero della sua vita e del 
suo amore e parla all'uomo e al suo popolo tramite il creato, tramite la sua parola 
nella Legge e nei profeti e nella Nuova Alleanza tramite il suo Figlio, la sua 
Parola fatta carne che abita in mezzo a noi. Al suo appello luomo è invitato a 
rispondere tramite la fede. Il significato principale della parola „fede” (tradu- 
zione dal greco morc), si riferisce a colui che ha fiducia, che confida, che si affida, 
la cui persuasione è salda. La biblica della fede può anche essere intesa nel 
senso di “fedeltà”. L’essere divino e la persona umana sono i due termini di 
questo dialogo della fede. 


Parole-chiave: Dio, rivelare, creazione, dialogo, parola, risposta, fede, fideltà, 
legge, uomo 


Revelația divină este o realitate greu de definit din cauza bogăției sale 
şi a multiplicității aspectelor sale: ea este, totodată, persoană, acțiune, eve- 
niment, istorie, cuvânt, mesaj, întâlnire, comuniune etc. În credință are 
loc întâlnirea mântuitoare dintre om şi Dumnezeul care se descoperă şi 
comunică cu creatura prin cuvântul uman al Cuvântului veşnic, iar în 
Noul Testament credința este răspunsul omului dat lui Dumnezeu care se 
revelează în Cristos. 


În Vechiul Testament 


Vechiul Testament este mărturia scrisă a acestui raport dialogic între 
Dumnezeu şi poporul său, înțeles ca realitate istorică, Israelul, şi ca reali- 
tate antropologică, Adam = omenirea. 

Fiinţa divină şi persoana umană sunt termenii cei mai înalți ai unei bipo- 
larități speciale (cf. Gen 1,27), care, pentru a subzista, are nevoie de un 
spațiu ontic: lumea’. 

Primul text din Vechiul Testament, Gen 1, arată cum cuvântul divin 
(„şi Dumnezeu a zis”) a dat naştere la ceea ce este în afară de Dumnezeu, 


1 Cf. E. ARDUSO, „Fede (Vatto di)”, Dizionario teologico interdisciplinare, coord. Luciano 
PAcOMIO, II, Marietti, Casale Monferrato (AL) 1977, 176. 

2 Consideraţiile despre lume în revelația Vechiului Testament sunt tributare lui M. NOBILE, 
Teologia dell'Antico Testamento, Elle di ci, Leumann (Torino) 1998, 231-217. 

lumii, înţeleasă prin consecință ca o creație, adică o operă făcută de Dum- 
nezeu. La început, Dumnezeu este singur. Acest lucru vrea să spună că, la 
rădăcina ființei, el nu are pe nimeni înainte, după sau alături de sine. Dar 
Dumnezeul lui Israel nu este un Dumnezeu static, imobil şi impasibil; el 
este cel care comunică, cel care, prin „Cuvântul” său, pune în ființă ceva 
care trebuie să fie în fața lui. Gen 1 prezintă acest adevăr ca pe un proces 
ordonat, constituit din diviziune-distincţie şi din umplerea progresivă. 
Este vorba despre o edificare secvenţială, înțeleaptă, atentă la detalii şi 
armonică; nu este dramă, ci numai aşteptare, surpriză, admiraţie! „Şi 
Dumnezeu a văzut că era bun! ”: refrenul răsună ca într-o cântare care pro- 
duce ceea ce enunță. Dumnezeu are nevoie de tot „spaţiul” creat pentru a 
ajunge la om şi a constata că „tot ceea ce a făcut este cu adevărat foarte 
bun”. „În afară de Dumnezeu” nu este în mod simplu un fapt primordial, 
ci mai degrabă ceea ce este continuu în faţa lui şi pentru el, într-un dina- 
mism schimbător de culori şi de forme care îi cântă gloria şi îi sunt înveli- 
şul exterior. 


1 Doamne, Dumnezeul meu, 

tu eşti nemărginit de mare. 

Tu eşti înveşmântat în strălucire şi măreție, 

2 învăluit în lumină ca într-o haină! 

Tu întinzi cerurile ca pe un cort, 

3 îți aşezi pe ape lăcaşurile tale, 

îți faci carul din nori, 

umbli pe aripile vântului; 

1 tu faci din suflările de vânt mesageri ai tăi 

şi din flăcările focului slujitori ai tăi. (Ps 104,1-4) 


Creatul este posibilitatea voită de Dumnezeu de a face tangibil misterul 
său spre Altul, de la sine. De aici izvorăşte un optimism cosmic de fond în 
viziunea Genezei şi a literaturii sapiențiale despre lume. Lumea nu este 
Dumnezeu, altfel, credinciosul ar recădea în cultul idolilor neamurilor, ci 
este pentru Dumnezeu, aşa cum se demonstrează din arhitectura cosmogo- 
nică a carului care apare în teofania profetului Ezechiel (Ez 1). Dumnezeu 
stă pe tron acolo, strălucitor şi misterios precum chipul unui om (v. 26b), 
deasupra a patru ființe care simbolizează Universul. El, cu dinamismul 
său vital, conduce pretutindeni, spre manifestarea gloriei lui, la Babilon ca 
şi în noul Ierusalim (cf. Ez 43,2-3). Una dintre modalităţile cele mai carac- 
teristice în Vechiul Testament de a exprima revelaţia este aceea de a vedea 
elementele naturii în slujba manifestării lui Dumnezeu: 

1Doamne, când ai ieşit din Seir, 

când ai mers din câmpia Edom, 

pământul s-a cutremurat, 

cerurile au picurat 
şi norii au lăsat să cadă ploaie. 
5 Munții s-au clătinat înaintea Domnului, 
aşa şi Sinaiul înaintea Domnului Dumnezeului lui Israel. 
(Jud 5,4-5; cf. Ex 19,16; Dt 33,2; Ps 29,8-9) 


Pe scurt, creația este teatrul în care are loc desfăşurarea istoriei lui 
Dumnezeu şi a oamenilor, dar nu ca un spațiu mut şi impasibil, ci ca o cifră 
simbolică, părtaşă la misterul insondabil care are loc în inima ființei, a 
celei care creează şi a celei create. A asculta sunetele naturii înseamnă a se 
dispune la experimentarea lui Dumnezeu însuşi, aşa cum mărturiseşte în 
mod elocvent 1Rg 19,12-14: 


2 După cutremur a fost un foc; dar nu era în foc Domnul; după foc a fost un 
sunet de linişte adâncă. * Când l-a auzit Ilie, şi-a acoperit fața cu mantaua, a 
ieşit şi a stat la intrarea peşterii; şi, iată, a fost o voce către el: „Ce faci aici, 
Ilie?” 1 El a răspuns: „Sunt plin de zel pentru Domnul Dumnezeul Sabaot, 
pentru că au abandonat alianţa ta fiii lui Israel...” 


A se lăsa cufundat în natură şi în manifestările sale misterioase vrea să 
spună a se aşeza pe drumul care face să descoperi şi să aparţii acelei voci 
care invită la sine persoane de bunăvoință pentru a-şi potoli setea la izvo- 
rul adevărului. 

O sinteză a modului de revelare a lui Dumnezeu către om o găsim în Ps 19. 
Îl redăm mai întâi în traducere şi-l vom analiza succint: 


2 Cerurile vorbesc despre gloria lui Dumnezeu 

şi lucrarea mâinilor sale o vesteşte firmamentul. 
5 Ziua încredințează zilei mesajul, 

iar noaptea transmite nopţii înţelegerea. 

1 Nu e vorbire, nu sunt cuvinte 

ale căror glasuri să se poată auzi, 

5 şi totuşi vocea lor străbate tot pământul, 
vestea lor ajunge la marginile lumii. 

6 În ele, acolo a fixat un cort pentru soare 

şi el, ca un mire, iese din camera sa nupțială, 

se bucură ca un viteaz ce porneşte la drum în grabă. 
1 Răsare la un capăt al cerurilor 

şi-l străbate până la celălalt capăt 

şi nimic nu se poate ascunde de căldura lui. 


8 Legea Domnului este desăvârşită, 
înviorează sufletul; 

mărturia Domnului este adevărată, 
îl face înțelept pe cel neştiutor. 


12 DIALOG TEOLOGIC 31 (2013) 


* Orânduirile Domnului sunt drepte, 
înveselesc inima, 

poruncile Domnului sunt strălucitoare, 
luminează ochii. 

1 Frica de Domnul este curată, 

rămâne pentru totdeauna; 

judecățile Domnului sunt adevărate, 

toate sunt drepte. 

1 Ele sunt mai de dorit decât aurul 

şi decât mult aur curat, 

mai dulci decât mierea 

şi decât fagurele proaspăt. 

1? Slujitorul tău primeşte înțelepciunea prin ele; 
pentru cel care le păzeşte, răsplata este mare. 
15 Cine îşi dă seama de greşelile făcute din neatenție? 
Curăță-mă de păcatele ascunse. 

14 Mai presus de toate, 

păzeşte-l pe slujitorul tău de mândrie, 

ca ea să nu mă stăpânească niciodată. 

Atunci voi fi fără vină 

şi curăţat de păcatul cel mare. 

15 Plăcute să-ţi fie cuvintele gurii mele 

şi gândurile inimii mele să ajungă înaintea ta, 
Doamne, stânca mea şi mântuitorul meu! 


* yy, 2-Ba: Autorul introduce colosalele lui personaje care stau de vorbă 
ex abrupto. 


Cerurile şi firmamentul reprezintă spaţii personificate”. Cerurile, la 
plural, pentru că sunt diferite, suprapuse; firmamentul este frontiera lumii 
cereşti, planul care divide apele. Plasate în mod chiastic la extremele ver- 
setului, cerurile şi firmamentul îmbrăţişează tot spațiul superior. Pămân- 
tul este marele public care ascultă discursul ceresc, sau, mai degrabă, este 
spaţiul în care e aşezat publicul. Fantezia este determinată să-şi imagineze 
un scenariu înalt şi un auditoriu unic şi gigantic. Evreii foloseau locurile 
înalte pentru adunările numeroase (Jud 9,7; Prov 9,3). 


Zilele şi nopţile sunt timpuri personificate: ele constituie „pulsul” tim- 
pului. Noi am fi spus că ziua îşi transmite informaţiile nopţii şi noaptea 
zilei, într-o continuitate fără ruptură. Poetul evreu nu vrea să amestece 
lucruri atât de diferite, separate de Dumnezeu atunci când a separat lumina 


3 Lectura exegetică a Psalmului 19 este făcută după A. Burar, Cartea Psalmilor (pro 
manuscripto), ITRC, laşi 1992, 61-71. Acolo se găsesc şi referințele bibliografice. 

de întuneric. Autorul nu le uneşte. Ziua şi noaptea nu-şi vorbesc. Fiecare 
îşi trece însemnele şi informaţiile colegului, la fel ca soldaţii, însă separați 
în două rânduri paralele. 

Activitatea celor patru personaje este aceea de a vorbi: povestesc, anunţă, 
susură un discurs, transmit o informaţie. 

Este adevărat, nu este un discurs şi totuşi este un limbaj. Şi, ca s-o spună, 
autorul foloseşte termeni din câmpul semantic al vorbirii. Este un limbaj 
de o structură specială. Nu are cuvinte, nu are propoziții sau sintagme şi 
nici măcar sunete sau foneme. Şi totuşi se propagă pretutindeni şi ajunge 
până la marginile lumii. Şi este inteligibil — spune autorul. Nimeni nu se 
poate scuza din cauza distanţei, ori pentru faptul ca ar fi o limbă străină. 
Este o limbă universală şi capabilă să depăşească confuzia de după Turnul 
Babel. 

Obiectul mesajului se reduce la două cuvinte: gloria şi lucrarea. Este 
vorba despre o teofanie a Dumnezeului Suprem, titlul ales aici pentru 
Dumnezeul Creator într-un mesaj universal. Spaţii şi timpuri, întrucât 
sunt opera lui Dumnezeu, revelează gloria lui, pentru că îl revelează pe 
Dumnezeu în acțiune. 


Cuvântul ebraic nywņ (operă), la singular, se referă aici la acțiune sau 
activitate, şi nu la obiectul ca rezultat al acţiunii. 

Firmamentul nu dă informaţii despre vreo altă operă, ci el însuşi, pre- 
zentându-se ca operă, informează despre activitate. 

Nu este menţionată marea. Marea rămâne înglobată în pământ, ca în 
binomul care înglobează totalitatea: „cerul şi pământul”. De altfel, marea 
nu este reşedinţa oamenilor care să poată asculta mesajul. 


* vv, 5b-7: Autorul continuă prin introducerea în scenă a unui protago- 
nist măreț care parcurge spațiul ceresc şi stabileşte ritmul zilei şi al nopţii 
prin prezența şi absența lui. 

În mod obişnuit, în ebraică, Soarele este de genul feminin, imagine a 
vitalității materne. Poetul îl contemplă ca figură masculină, soldat şi cava- 
ler rapid şi gigantic. El domină tot spaţiul zilei, aşa cum, în Ps 8, stelele 
domină cerul nocturn. Figura are aspecte domestice, chiar dacă e proiecta- 
tă pe dimensiuni cosmice. Are un cort, o cameră nupțială unde îşi petrece 
noaptea lui de dragoste. Se ridică odihnit, de dimineaţă, iese din casă pen- 
tru a-şi împlini cursa de fiecare zi, ce i-a fost încredințată. La fel ca omul 
din Ps 104,23: „Omul iese la muncă şi la lucrarea lui până seara”. Numai 
că Soarele îşi începe cursa plin de bucurie, ca o datorie fericită, sigur fiind 
că o va duce la capăt. De-a lungul drumului revarsă o căldură care pătrunde 
oriunde. 

Soarele nu vorbeşte, însă acțiunea sa călduroasă repetă sau traduce mesa- 
jul universal al cerului şi al firmamentului. Este o figură mobilă, rapidă, 
care traversează prezența extatică a personajelor precedente. Pune împre- 
ună mişcarea şi căldura. 


* yy, 8-11: Încă o dată, pe neprevăzute, fără tranziție sau introducere, 
apare o altă temă. Intră în scenă Legea, deschizând strada pentru şase 
propoziții de o regularitate aproape exasperantă. Ca şi cum ar fi un exerci- 
țiu de expresii. În prima coloană avem un sinonim al Legii. Este vorba 
despre sinonime, chiar dacă sunt diferențe de specificaţie. Sinonime mai 
mult în sens literar, adică este vorba despre cuvinte pe care autorul le ia ca 
sinonime în aspectul lor comun, făcând abstracţie de diferenţe. 

Pe coloana a II-a avem de 6 ori numele lui Dumnezeu, "7 — autorul sau 
subiectul care dă Legea. 

Pe coloana a III-a avem 6 adjective sau echivalente, care califică aceste 
sinonime ale legii. 

Pe coloana a IV-a avem 5 participii, care indică acţiunea continuată a 
Legii. 

Pe coloana a V-a, 4 substantive şi 2 adverbe dependente de participii, ce 
dau nuanţă calificativă acțiunii Legii. 

Deci avem 6 propoziţii cu ritmul miş (3+2). În mod normal, 7 este numă- 
rul perfect. Ps 119, spre exemplu, este construit mereu în această formă: 
7+1. Probabil că autorul a evitat aici numărul 7 al perfecțiunii din cauza a 
ceea ce va spune după. Faptul că a păstrat cel de-al 7-lea „Yahwe” pentru 
finalul poemului întăreşte această presupunere. 

Regularitatea frazelor este semnificaţia lingvistică a ordinii pe care tre- 
buie s-o stabilească Legea. Legea este voința lui Dumnezeu făcută cuvânt 
într-un limbaj care este inteligibil pentru psalmist. 

După cele 6 fraze regulate urmează altele două cu structură şi ritm dife- 
rit, care le înglobează pe celelalte 6 prin predicatele lor. 


Predicatele Legii sunt în cea mai mare parte plastice şi corporale. Ele 
sunt alese de poet cu grijă pentru a exprima o experiență completă, spiritu- 
ală şi corporală; înviorează sufletul, îl fac înțelept pe cel simplu, fac inima să 
se bucure, sunt drepte, legea este limpede şi curată, dă lumină ochilor etc. 

Legea Domnului este rațională, nu se teme să se explice. Îl educă pe cel 
neştiutor şi nu-l lasă în ignoranță pentru a-l manipula mai uşor. Legea este 
limpede, nu cere o ascultare oarbă, ci educă iluminând ochii. 

Se fac două comparații: una luată din sfera elementelor de valoare, aurul, 
şi care este un mijloc de apreciere a valorii Legii, cealaltă luată din experi- 
ența senzorială a gustului, mierea. Legea este comoara cea mai prețioasă 
şi mâncarea cea mai gustoasă. 

În întâlnirea salvifică dintre om şi Dumnezeu care se verifică în credin- 
ță, inițiativa este în totalitate a lui Dumnezeu. 

Revelaţiei, dezvăluirii lui Dumnezeu, îi răspunde credința omului. Vechiul 
Testament foloseşte termeni diferiți pentru a exprima ce înseamnă a crede“: 

a. He'emin (a acorda încredere, a se încredința); 

b. Batah (a se afla în siguranță, a se simţi sigur, a-şi pune siguranța pe); 

c. Hasah (a căuta refugiu şi scăpare, a se pune în siguranță); 

d. Qavah (a aştepta, a spera); 

e. lahal (a aştepta, a spera); 

f. Hakah (a aştepta cu răbdare, a avea răbdare). 

Folosirea acestor verbe care se întâlnesc frecvent în narațiunea istoriei 
mântuirii începând de la Abraham, în predica profetică şi în implorarea 
plină de încredere din Psalmi, subliniază trăsăturile credinței: încrederea 
în Dumnezeu şi în promisiunile sale şi ascultarea față de poruncile lui. O 
deosebită importanță pentru înțelegerea semnificației lui a crede o are rădă- 
cina aman (a fi solid, a fi credincios). „A crede înseamnă a spune amen 
cuvintelor, promisiunilor, poruncilor lui Dumnezeu; Amen este angajare 
totală, cunoaştere teoretică şi practică a voinţei divine şi a validității sale 
absolute”5. „Pentru Vechiul Testament, credinţa este întotdeauna reacția 
omului la acțiunea lui Dumnezeu”$. 

Încrederea sigură în YHWH implică şi cunoaşterea intervențiilor sale 
mântuitoare (care au avut loc sau care sunt promise), a oferirii alianței 
sale, a realităţii înseşi a lui Dumnezeu ca unic Mântuitor (monoteismul): 
numai YHWH este Dumnezeu, pentru că El singur mântuieşte. De aceea, 
Israelul poate „să mărturisească” credința sa aşa cum rezultă din: Dt 6,20-24; 
7,6-9; 26,5-9; Ios 24,2-13; Ps 78; 106; 135; 136. 

Credinţa nu este pentru Israel un act ocazional sau sectorial. Ea indică, 
mai ales, „un raport cu Dumnezeu care include tot omul în integritatea 
comportamentului său exterior şi a vieţii sale interioare”.” A crede, după 
Vechiul Testament, înseamnă „a reține cu seriozitate absolută că Dumne- 
zeu este Dumnezeu, conținând astfel şi ideea esenţială a unicității şi exclu- 
sivităţii raportului cu Dumnezeu. Acest ultim aspect rezultă din faptul că 
în Vechiul Testament a nu crede este adesea sinonim cu vys = a apostazia, 
a-l abandona pe Dumnezeu”. 


4 F ARDUSO, „Fede (Latto di)”, 177. 

5 H.U. von BALTHASAR, Sposa Verbi, citat de Henri pe LuBac, La Revelation Divine, |, 
Paris, 1968, 251. 

6 A. WEISER, „Pisteuo”, GLNT, X, 1975, coloana 360. 

1 A. WEISER, „Pisteuo”, GLNT, X, 1975, coloana 377. 

Următoarea schemă comparativă poate să ajute la înțelegerea sintetică 
a încărcăturii credinţei veterotestamentare:. 

Această reacție a omului la acțiunea minunată revelatoare a lui Dumne- 
zeu este surprinsă magistral de Ps 19. 


* vy, 12-15a. În ultima parte a psalmului, autorul introduce un paradox 
neaşteptat (vezi particula 32 = însă): Legea este perfectă, eu însă nu sunt. 
Legea luminează, dar sunt lucruri pe care eu nu le văd. Eu apreciez şi gust 
Legea, dar nu reuşesc să o împlinesc. Trecerea este încă o dată bruscă. 
Psalmistul începe să vorbească la persoana I dialogând cu Dumnezeu. Incepe 
prin a folosi titlul umil „slujitorul tău”, aşa cum cere împlinirea voinței 
divine. 537 este verbul acceptării Alianței divine. 

Trei lucruri îl umilesc şi-l amenință pe psalmist: nebăgarea de seamă, 
păcatele oculte şi aroganța. 

Atunci când lipseşte cunoaşterea deplină, lipsind consimțământul deplin, 
păcatul nu este complet. Delictul (încălcarea Legii) nu este imputabil pe 
deplin. Însă, dacă ar trebui plătită o amendă pentru asta, data viitoare am 
fi mai atenţi (Lev 4-5; Num 15). Când cineva va face un păcat fără să ştie, 
nebăgând în seamă un lucru oprit de Domnul, va trebui să ispăşească. Este 
vorba despre o metodă educativă, pentru că fiecare va continua să greşească 
din cauza inadvertenţelor sale: cine le cunoaşte şi le înțelege? 

Pe o linie paralelă se află înclinațiile rele: tendinţe, instincte, atitudini 
ascunse în om, oricât de multă lumină i-ar da Legea. Ps 90,8 numeşte lucrul 
acesta păcatul ascuns (55325): „Ai pus fărădelegile noastre înaintea Ta, gre- 
şelile noastre ascunse în lumina feţei Tale”. Doctrina tradiţională este ace- 
ea că Dumnezeu vede şi cunoaşte ceea ce este ascuns (Dt 9,28; Is 65,16; ler 
16,17), în timp ce omul nu se cunoaşte nici măcar pe el însuşi (Qoh 9,1). 

Însă ceea ce este mai grav este orgoliul, păcatul făcut cu ştiinţă şi voință, 
sfidarea celui încăpățânat (Num 15,22.25.30; Ex 21,14 = premeditare şi 
Dt 17,12; 18,22 = aroganță). Autorul îl numeşte păcat grav (2py 13). 

Acest păcat grav este văzut ca acţiune individuală şi ca putere ce tinde să 
supună omul. Psalmul propune o opoziţie şi o corelaţie sugestivă: slujitor — 
dominator: omul se proclamă şi trebuie să fie „slujitor”, nu poate să admită 


3 Schema este luată din J. PHAMMATTER, „La fede secondo la Sacra Scrittura. Fondamenti 
di Teologia Biblica”, în : Mysterium salutis, II, Brescia, 1968, pagina 380: 

ACTIO Revelatoare a lui Dumnezeu: Dumnezeu se revelează ca fiind Cel Sfânt / Cel care 
cere (legea) / Cel care iubeşte, cel vrednic de crezare (alianţa) / Cel care promite, / Cel veridic. 

REACTIO a omului care crede: Omul răspunde prin /Teama de Dumnezeu, reverență, 
cult /Ascultare / Iubire, încredere, fidelitate /Speranţă, aşteptare, răbdare | Adeziune de cre- 
dinţă, recunoaştere. 

° Mulţi au considerat orgoliul ca fiind păcatul maxim. Sf. TOMA, Summa Theologica, I, 
II,. 84,2, formulează astfel această doctrină: „Utrum superbia sit initium omnium peccato- 
rum?” Şi răspunde: „Initium omnis peccati superbia” (Sir 10,15 — Vulgata). 

alt patron. Este o imagine politică pe care putem să o ilustrăm cu un text 
mai târziu (Is 26,13): 

„Doamne, Dumnezeul nostru, am avut peste noi şi alți stăpâni în afară 
de tine, însă noi vom invoca doar numele tău”. 

Sfântul Paul va vorbi despre apaptıa ca despre o putere tiranică ce face 
prizonieri de război şi îi păzeşte cu forță (Rom 7,23). 

Adjectivul ^2 (mult, mare, grav), folosit de trei ori, uneşte şi articulează 
cele trei momente: legea este ca aurul preţios — =? rs» — sau mult, precepte- 
le aduc o mare recompensă — 23 ap» —, orgoliul este un păcat grav — 25 vis». 
Adică este o corespondenţă între valoarea legii, împlinirea şi refuzul ei. 


Ce are de făcut omul slab şi amenințat? De la tonul obiectiv cu care 
cânta Legea, psalmul trece la un ton personal şi neliniştit, de la imnul didac- 
tic la rugăciunea insistentă. Simţindu-se neputincios, omului nu-i rămâne 
decât să recurgă la harul lui Dumnezeu: pentru a ieşi nevinovat, el imploră 
absoluţiunea din partea lui Dumnezeu (iartă-mi greşelile... şi voi fi curat), 
absoluţiune de ceea ce îi este necunoscut şi de a fi ajutat pentru a nu cădea 
în păcatul grav al aroganței. 


* v, 15. Deja iertat şi cu integritatea recuperată, psalmistul poate să-şi 
pronunțe rugăciunea, unindu-se cu Universul şi răspunzând atracției Legii. 
Rugăciunea sa va pune în acord mintea şi gura şi va fi acceptată cu siguranță 
de Dumnezeu. Cel care se roagă rosteşte acum pentru a 7-a oară numele 
Domnului şi adaugă 2 titluri: unul preia o metaforă luată din natură — 
„stânca mea” —, celălalt o ia dintr-o instituţie socială, „mântuitorul meu”. 
Astfel încheie într-un mod foarte fericit cele două părți ale psalmului, pri- 
ma despre natură, cealaltă despre Lege, exprimând în sinteză raportul 
complex dintre Dumnezeu, care se revelează în multe feluri, şi om, care îi 
răspunde prin supunere, rugăciune si mărturisirea lui Dumnezeu ca punc- 
tul său de referință — stânca — şi Mântuitorul său. 


În Noul Testament 


Textul care specifică cel mai clar continuitatea, dar şi depăşirea calitati- 
vă a revelaţiei în Noul Testament este prologul Scrisorii către Evrei: 


1 După ce în trecut a vorbit în multe rânduri şi în multe moduri părinților noş- 
tri prin profeți, Dumnezeu, ° în aceste zile din urmă, ne-a vorbit nouă prin Fiul, 
pe care l-a pus moştenitor a toate, prin care a făcut şi veacurile. è Acesta, fiind 
strălucirea gloriei şi chipul ființei sale şi ținând toate prin cuvântul puterii 
sale, după ce a săvârşit purificarea păcatelor, s-a aşezat la dreapta maiestăţii, 
în ceruri, * devenind cu atât mai presus decât îngerii cu cât a moştenit un nume 
mai deosebit decât al lor. 

Dumnezeu”, cu articol: ô 0e&g şi fără epitet, vorbeşte de-a lungul istoriei 
atât Israelului, cât şi creştinilor. Această unicitate a Revelatorului sublini- 
ază continuitatea între cele două alianțe; dar modul revelării în una şi în 
cealaltă este cu totul diferit. Cea veche a fost succesivă şi fragmentară, deci 
progresivă şi parțială şi foarte variată în formă. Primul adverb, IloAvueps, 
„în multe părți, multiplu”, evocă multiplicitatea comunicării divine oame- 
nilor prin interpreţi diferiți; aceasta evocă în acelaşi timp bogăţia lor, dar 
şi caracterul incomplet; pedagogia divină nu descoperă dintr-odată secre- 
tele sale. Al doilea adverb, noivrponws, subliniază formele foarte variate ale 
revelaţiei vechi: cuvântul față către față, visul, viziunea, oracolul, sorții, 
acțiunea divină în natură şi istorie prin îngeri, oameni sau animale, profeția, 
legea, parabola sau enigma prin Urim şi Tummim". Dimpotrivă, Revelația prin 
Fiul este definitivă şi plenară, ca o împlinire desăvârşită (Cf. In 1,14.17-18). 
Nu se poate concepe că Dumnezeu s-ar mai comunica după aceea, mai clar 
şi mai total, o dată ce a vorbit prin Fiul. 

Superioritatea revelației Noii Alianțe este evidentă ținând cont de tim- 
puri şi de destinatari. De la Malahia n-a mai apărut în Israel niciun profet; 
se considera în iudaism că revelația divină s-ar fi terminat o dată cu Esdra. 
Adverbul măia, „odinioară”, „altădată” (departe în timp, cf. Iuda 4; se 
opune lui Nvv: de curând, acum), se raportează la o antichitate îndepărtată, cu 
nuanța unei revelații, dacă nu desuete, cel puţin atenuate, şi este în con- 
trast cu vestirea evanghelică contemporană (¿rt coxuTov Tv Muepv toútwv), 
care nu este „sfârşitul zilelor”, ci acest timp al sfârşitului care este sosirea unei 
epoci de mântuire noi şi ultime. În vestirile mesianice (Num 24,14; Ier 23,20; 
Dan 10,4), ebraicul ahar nu înseamnă sfârşitul, ci ceea ce urmează în spa- 
țiu sau în timp”. Aceasta înseamnă că apariția Fiului marchează sfârşitul 
unei perioade a istoriei, aceea a copilăriei religioase a lumii (Mc 12,2-6; 
2Pt 1,19) şi începutul unei epoci caracterizate prin plenitudinea revelației 
divine, cea a Evangheliei, şi care a început o dată cu generaţia contempo- 
rană, de unde identificarea sa prin adăugarea pronumelui tou,twn: în 
această perioadă finală în care suntem. În acest context, „părinţii” (cois 
natpuov) nu se referă numai la Patriarhi, ci la toți strămoşii poporului ales 
(Lam 5,7; Ez 20,18.42; Siracide 44,1; 41,23): sunt în raport cu „noi” (îuîv), 
lectorii scrisorii, aşa cum morţii sunt în raport cu cei vii (cf. In 15,15). 


1 Interpretarea exegetică a textului este preluată din C. Sprca, L'Epitre aux Hebreux, 
Gabalda, Paris 1977, 56 ş.u.; cf. A. VANHOYE, Situation du Christ. Epitre aux Hebreux 1 et 2, 
Cerf, Paris 1969, 51 ş.u. 

11 Cf. J. LINDBLOM, „Die Vorstellung vom Sprechen Jahwes zu den Menschen im Alten 
Testament”, în ZATW,1963, 263-288. 

12 Cf. H. KOsMALA, At the end of the days, în Annual of the Swedish Theological Institute, 
Leiden, II, 1963, 27-37. 

La fel, dacă se iau în considerare agenţii revelaţiei: pe de o parte, toţi 
inspirații şi mesagerii lui Dumnezeu din Vechea Alianţă, pe de altă parte, 
propriul său Fiu”, este imposibil de a reda în limba noastră tăria lui év viw 
din limba originală, care nu subliniază atât identitatea Revelatorului, cât 
mai ales natura şi calitatea „martorului” cu mult superior oricărui alt pro- 
fet, întrucât i-a fost dată preexistența cerească lui Isus, relația sa absolut 
unică cu Dumnezeu Tatăl său (cf. In 1,18). Dativul poate avea sensul instru- 
mental al lui „dia” (prin), dar poate, totodată, să-şi păstreze semnificația 
primară locală „în” (cf. 4,7) şi evocă astfel prezenţa lui Dumnezeu care 
rosteşte El însuşi Cuvântul său în mesageri (cf. In 14,10; 2Cor 2,17; 5,19; 
13,3). De altfel, Dumnezeu nu se exprimă în Cristos numai prin cuvinte, ci 
prin toată viața sa de Mântuitor, în special în întruparea şi moartea sa, reve- 
larea iubirii sale (cf In 3,16 ş.u.; Tt 3,4-7). Întrucât diferența de proximitate 
a mesagerului în raport cu Dumnezeu conferă o autoritate mai mare sau 
mai mică mărturiei sale, revelaţia prin Fiul are o autoritate incomparabilă. 

Deci la originea evenimentului credinţei este Dumnezeu cel care a iubit 
mai întâi (In 3,16; 1In 4,10). Este inițiativa gratuită a Tatălui „care atrage 
la sine”, făcând astfel posibilă „venirea la Fiul” (In 6,44.65; 8,47; 1In 5,1). 

În Noul Testament, credința păstrează trăsăturile specifice deja întâlni- 
te în Vechiul Testament şi rămâne conceptul principal şi expresia cea mai 
clară pentru a caracteriza raportul omului cu Dumnezeu. A crede înseamnă 
a acorda încredere şi include momentul ascultării de Dumnezeu şi de Cuvân- 
tul său, al speranţei, al fidelității etc. 

Întâlnirea cu Mântuitorul care este lumina şi viața dă origine unui nou 
mod de existență, unei comuniuni de viață, unui raport personal cu Tatăl: 
„Raportul cu Dumnezeu nu constă într-o cunoaştere intelectualistă, ci în a 
se lăsa încântat şi legat şi deci în a fi încântați şi legaţi în tot ceea ce exprimă 
omul prin figura luminoasă a Revelatorului Isus şi prin iubirea celui care 
l-a trimis”!. Cel care i se deschide lui Cristos prin credinţă a trecut deja de 
la moarte la viață (In 5,24), a scăpat de judecată (In 3,18; 5, 24) şi a învins 
lumea (In 16,33), iar posedarea vieţii veşnice nu mai este pentru cel care 
crede obiect de speranţă, ci realitate prezentă (1In 5,12). Credinţa este 
decisivă în raportul mântuirii (In 3,18). 

Putem să tragem concluzia că atât în Vechiul, cât şi în Noul Testament 
credința este răspunsul integral al omului lui Dumnezeu care se revelează 
ca Mântuitorul său şi că acest răspuns include acceptarea mesajului salvi- 
fic şi supunerea încrezătoare în Cuvântul lui. 


13 Cf. A.J.B. Hrcains, The world Testament and some Aspects of New Testament Cristo- 
logy, citat de EF. BRUCE, Promise and fulfilment, Edinburgh, 1963, 136 ş.u. 

14 Schema este luată din J. PHAMMATTER, „La fede secondo la Sacra Scrittura. Fondamenti 
di Teologia Biblica”, în Mysterium salutis, II, Brescia, 1968, pagina 398. 


